DA Den Europæiske Unions Tidende C 385/2

Syttende situationsrapport om gennemførelsen af EU-strategien for bekæmpelse af ulovlig ophobning af og handel med SALW samt ammunition hertil — (2014/I)

(2014/C 385/02)

I. INDLEDNING

Syttende situationsrapport om gennemførelsen af EU-strategien for bekæmpelse af ulovlig ophobning af og handel med håndvåben og lette våben (SALW) samt ammunition hertil omfatter EU's aktiviteter i første halvdel af 2014 (1. januar-30. juni 2014). Rapporten er udarbejdet af EU-Udenrigstjenestens afdeling for masseødelæggelsesvåben, konventionelle våben og rummet i samarbejde med andre relevante tjenestegrene i EU-Udenrigstjenesten og Kommissionen. I rapporteringsperioden fortsatte EU med at fremme spørgsmål i relation til SALW og ammunition hertil i alle multilaterale fora såvel som i sin politiske dialog med tredjelande som led i relevante internationale instrumenter, f.eks. FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter og det internationale instrument, der skal sætte staterne i stand til i tide og på pålidelig vis at identificere og spore ulovlige håndvåben og lette våben. Med vedtagelsen af en våbenhandelstraktat (ATT) i 2013 sikres det, at det arbejde, der udføres inden for rammerne af FN-instrumenter som handlingsprogrammet og våbenprotokollen, suppleres og styrkes. Medtagelsen af SALW under ATT's anvendelsesområde medfører juridisk bindende forpligtelser og nye normer for reguleringen af overførsler af SALW, som yderligere vil reducere risikoen for, at SALW omdirigeres til det sorte marked. I denne periode fortsatte EU desuden gennemførelsen af et bredt spektrum af projekter vedrørende bekæmpelse eller forebyggelse af ulovlig handel med og voldsom ophobning af SALW og ammunition hertil.

II. GENNEMFØRELSE AF HANDLINGSPLANEN I EU'S SALW-STRATEGI

II.1. Effektiv multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil

a) Gennemførelse af FN's 2001-handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter

EU deltog aktivt i det femte af de møder, som staterne afholder hvert andet år (»BMS5«), for at drøfte gennemførelsen af FN's handlingsprogram vedrørende håndvåben og lette våben; mødet blev afholdt den 16.-20. juni 2014 i New York. Til forberedelse af BMS5 forelagde EU et arbejdsdokument (1) om sit foretrukne fokus til mødet og deltog aktivt i alle uformelle konsultationer.

Der blev taget hensyn til vigtige EU-prioriteter i resultatdokumentet fra BMS5, bl.a. et stærkt fokus på fysisk sikkerhed og lagerforvaltning (herunder en henvisning til de internationale standarder og retningslinjer på området), sporing af ulovlige våben i konflikt- og postkonfliktsituationer, henvisninger til den oprindelige rapport fra FN's generalsekretær om konsekvenserne af den teknologiske udvikling inden for fremstillingen af lette våben og teknologien på området for mærkning, registrering og sporing, henstillingen om, at regeringseksperter på deres åbne møde i 2015 behandler sidstnævnte spørgsmål nærmere, og en anerkendelse af, at ulovlige SALW har katastrofale følger for civile, især kvinder og børn. Desværre blev andre spørgsmål ikke medtaget i resultatdokumentet, såsom henvisninger til ATT og UNSCR 2117 og den udtrykkelige medtagelse af ammunition.

Med sin aktive deltagelse i forhandlingsprocessen opnåede EU stor synlighed på BMS5, bl.a. ved at afgive fire officielle erklæringer på plenarmøderne og bidrage til tilknyttede arrangementer, herunder den internationale iværksættelse af det EU-finansierede iTrace-projekt (se nedenfor).

For at supplere EU's politiske indsats på FN-niveau til fordel for mere systematisk sporing af SALW i konflikt- og postkonfliktzoner vedtog Rådet den 25. november 2013 afgørelse 2013/698/FUSP (2) med henblik på at oprette en tilgængelig og brugervenlig global rapporteringsmekanisme vedrørende ulovlige SALW og andre ulovlige konventionelle våben og ammunition hertil (»iTrace«) for at mindske risikoen for ulovlig handel hermed. Formålet med systemet er at spore ulovlige SALW og andre ulovlige konventionelle våben og ammunition hertil og registrere bestemte våbentyper, leverandører, overførselsvektorer og ulovlige modtagere. Med fokus på konfliktramte regioner og udstyret med information fra feltforskning og allerede eksisterende politikrelevant dokumentation om overførsler af SALW og andre konventionelle våben og ammunition hertil vil iTrace angiveligt være den første globale mekanisme til systematisk overvågning af den ulovlige handel med våben. Systemet vil ligeledes hjælpe til at overvåge gennemførelsen af ATT, levere omfattende oplysninger til støtte for vurderinger af gennemførelsen af ATT og styrke de nationale regeringers evne til at forudse følgerne af beslutninger om udstedelse af våbeneksporttilladelser.

I første halvår af 2014 arbejdede gennemførelsesagenturet for denne rådsafgørelse, Conflict Armament Research, med den tekniske udvikling af iTrace-systemet og foretog indledende feltundersøgelser i flere lande (Den Centralafrikanske Republik, Den Demokratiske Republik Congo, Irak, Somalia, Sydsudan og Syrien) for at forsyne systemet med dokumentation i realtid. Conflict Armament Research organiserede derudover den internationale iværksættelse af iTrace i tilknytning til BMS5 den 17. juni og præsenterede samme måned iTrace-projektet ved andre opsøgende arrangementer i Washington DC og Nairobi. Det forventes, at den offentligt tilgængelige iTrace-onlinekortlægningsportal vil være fuldt iværksat i slutningen af september 2014.

Inden for rammerne af Rådets afgørelse til støtte for FN's Kontor for Nedrustningsanliggender (UNODA) med henblik på gennemførelse af handlingsprogrammet (Rådets afgørelse 2011/428/FUSP af 18. juli 2011) (3) blev der i første halvdel af 2014 ydet støtte til stater for at opnå fuld og effektiv gennemførelse af det internationale mærknings- og sporingsinstrument (ITI), herunder gennem tilrettelæggelse af et regionalt avanceret uddannelseskursus i planlægning og gennemførelse af nationale programmer til mærkning, registrering og sporing af våben (den 18.-19. marts 2014 i Lomé, Togo). Workshoppen var en platform, hvor nationale eksperter fra Det Økonomiske Fællesskab af Vestafrikanske Stater (Ecowas) på omfattende og bæredygtig vis kunne indarbejde bedste praksis i gennemførelsen af ITI i deres nationale mærknings-, registrerings- og sporingsoperationer. Uddannelseskurset anvendte de retningslinjer for mærkning, registrering og sporing (MRTG), som blev udviklet specifikt til afrikanske lande syd for Sahara, og som blev meget godt modtaget af deltagerne. På grundlag af workshoppen er våbenmærkningsapparatur til Burkina Faso, Niger og Sierra Leone nu ved at blive leveret med et garanteret højere niveau af viden og ekspertise hos modtagerlandenes nationale myndigheder.

I medfør af samme rådsafgørelse fortsatte UNODA også leveringen af støtte til gennemførelsen af de internationale tekniske retningslinjer for ammunition (IATG), navnlig i Afrika og i Latinamerika. I den forbindelse tilrettelagde UNODA sammen med Det Regionale Center for Fred og Nedrustning i Afrika (UNREC) et avanceret uddannelseskursus i IATG for syd- og østafrikanske lande den 14.-17. april 2014 i Nairobi, Kenya. Det var første gang nogensinde, at der under FN's SaferGuardprogram blev tilrettelagt et uddannelseskursus i IATG i Afrika.

I Latinamerika blev det avancerede uddannelseskursus i IATG afholdt af UNODA sammen med Det Regionale Center for Fred, Nedrustning og Udvikling i Latinamerika og Caribien (UN-LiREC) og i samarbejde med sammenslutningen af latinamerikanske centre for uddannelse i fredsbevarelse (ALCOPAZ) den 24.-28. marts 2014 i Asunción, Paraguay.

Der blev på begge uddannelseskurser skabt øget opmærksomhed om specifikke tekniske spørgsmål. I evalueringerne efter endt kursus fremhævede deltagerne flere vigtige budskaber, herunder det presserende behov for at indføre regelmæssige inspektioner af sprængstoffaciliteter og nedbringe brandrisikoen i og omkring ammunitionslagre. En deltager er nu også beskæftiget med at ændre sin nationale retshåndhævelsespolitik, så den i højere grad stemmer overens med IATG.

De avancerede uddannelseskurser var ledsaget af praktisk vejledning i udvalgte lande i Afrika og Latinamerika. Der blev afholdt specialiserede uddannelseskurser i Togo og Liberia, hvor intensive små gruppeworkshops både var specifikt målrettet politiske beslutningstagere og nationale myndigheder for at behandle deres forskellige problemer. I Monrovia, Liberia, blev der aflagt et uformelt besøg på det vigtigste ammunitionslager. Det blev konstateret, at mange af de teknikker og procedurer, der blev fremlagt under det avancerede uddannelseskursus, allerede er indført, og at der bør lægges vægt på at bevare denne praksis, når det nuværende nationale lager vokser i fremtiden. I Latinamerika blev der foretaget seks tekniske vurderinger af paraguayanske ammunitions- og våbenlagre. I vurderingerne blev IATG's checkliste for risikoreduktion anvendt som grundlag for evalueringen. På grundlag af vurderingerne på hver lokalitet fik de nationale myndigheder anbefalet konkrete foranstaltninger til en mere sikker forvaltning af ammunitionslagre og gennemførelse af IATG-standarderne. UNODA tilrettelagde også sammen med UN-LiREC en intensiv 3-dages workshop for de nationale myndigheder i Lima, Peru, om specifikke IATG-emner. De nationale myndigheder havde ikke modtaget specifik uddannelse i de internationale standarder for forvaltning af ammunitionslagre forud for denne aktivitet, så afholdelsen af denne workshop afhjalp en mangel i institutionernes kursusplan.

Endelig blev det konstituerende møde i bestyrelsen for teknisk evaluering under FN's SaferGuardprogram og den strategiske koordineringsgruppe for gennemførelse af de internationale tekniske retningslinjer for ammunition (IATG) afholdt i FN's hovedkvarter i New York (29.-30. april 2014). Dette konstituerende møde samlede for første gang bestyrelsen for teknisk evaluering under FN's SaferGuardprogram, nøgleaktører og gennemførelsespartnere om IATG. Gennemførelsespartnerne drøftede deres erfaringer med at bringe IATG til postkonfliktsituationer, bl.a. Libyen, Mali og Sydsudan.

IATG har også fået mere opmærksomhed fra NATO-landene, og en ekspert fra FN's Sikkerhedsråds ekspertpanel vedrørende Den Demokratiske Folkerepublik Korea har også udtalt, at der er et behov for, at FN's SaferGuardprogram bistår landene med at forbyde farlige beslaglagte varer i forbindelse med håndhævelsen af Sikkerhedsrådets våbenembargoer. Under de livlige og engagerede drøftelser var det klart, at det EU-støttede SaferGuardprogram og IATG omfatter en lang række lande og er slået igennem hos relevante FN-organer samt internationale og regionale organisationer.

b) Våbenhandelstraktaten

EU er yderst tilfreds med den vellykkede vedtagelse af våbenhandelstraktaten (ATT) i 2013 og er af den faste overbevisning, at en bredt og effektivt gennemført ATT kan betyde en væsentlig forskel i arbejdet med at gøre internationale våbenoverførsler mere ansvarlige og gennemsigtige og bekæmpe den ulovlige eller uregulerede handel med konventionelle våben. Med henblik herpå agter EU at støtte traktatens universalisering og fulde og effektive gennemførelse; til støtte for disse mål vedtog Rådet den 16. december 2013 afgørelse 2013/768/FUSP (4) om EU's aktiviteter til støtte for gennemførelsen af ATT. Denne rådsafgørelse vil tilvejebringe betydelig finansiering til støtte for ATT og give EU betydelig diplomatisk indflydelse, når det er i dialog med tredjelande om tiltrædelse af ATT. Gennemførelsen af denne rådsafgørelse blev indledt i første halvår af 2014, og gennemførelsesagenturet er den tyske økonomi- og eksportkontrolstyrelse (BAFA). De første modtagerlande er ved at blive udvalgt på grundlag af deres anmodning.

Medtagelsen af SALW under ATT's anvendelsesområde var et vigtigt skridt, og strengere kontroller med lovlige internationale overførsler af SALW, f.eks. gennem mere solide kontroller og forsikringer på slutbrugerniveau og gennem foranstaltninger til at modvirke omdirigering, kan yderligere reducere risikoen for, at SALW omdirigeres til det sorte marked. ATT vil således også supplere og styrke andre relevante FN-instrumenter som handlingsprogrammet og protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil (våbenprotokollen).

Alle EU-medlemsstaterne har undertegnet ATT, der har været åben for undertegnelse siden den 3. juni 2013, og ved rapporteringsperiodens udløb den 30. juni 2014 havde 21 EU-medlemsstater deponeret deres ratifikationsinstrumenter og bidrog dermed væsentligt til at nå tærsklen på de 50 ratifikationer, som er nødvendige, for at traktaten kan træde i kraft. Andre EU-medlemsstater forventes i nær fremtid at deponere deres ratifikationsinstrumenter, idet deres nationale ratifikationsprocedurer er godt i gang. Inden for FUSP har EU's medlemsstater i rapporteringsperioden arbejdet sammen om at udpege fælles interesser i den kommende forberedende proces til en første ATT-konference af deltagende stater, der forventes at finde sted i 2015, og hvis vellykkede gennemførelse almindeligvis anses for at have stor betydning for opretholdelsen af politisk fremdrift i ATT-processen.

c) Gennemførelse af protokollen om bekæmpelse af ulovlig fremstilling af og handel med skydevåben til De Forenede Nationers konvention om bekæmpelse af grænseoverskridende organiseret kriminalitet

Efter Rådets vedtagelse den 11. februar 2014 af afgørelsen om indgåelse af protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil (våbenprotokollen), der supplerer FN's konvention om bekæmpelse af grænseoverskridende organiseret kriminalitet, trådte FN's våbenprotokol i kraft den 3. april 2014.

Gennem den langsigtede komponent i instrumentet, der bidrager til stabilitet og fred, og som vedrører globale og tværregionale trusler og tidligere var kendt som stabilitetsinstrumentet, har der været et projekt, der gennemføres af FN's Kontor for Narkotikakontrol og Kriminalitetsbekæmpelse (UNODC), i gang siden marts 2011 med henblik på at forebygge og bekæmpe grænseoverskridende ulovlig handel med skydevåben ved at fremme ratifikationen og gennemførelsen af våbenprotokollen. Projektets geografiske anvendelsesområde omfatter Vestafrika (Benin, Burkina Faso, Gambia, Ghana, Mali, Mauretanien, Senegal og Togo) og Sydamerika (Argentina, Bolivia, Brasilien, Chile, Paraguay og Uruguay). I første halvdel af 2014 fortsatte UNODC med at yde skræddersyet lovgivningsmæssig støtte til projektlande for at bistå dem med at ændre eller vedtage ny national lovgivning til gennemførelse af våbenprotokollens bestemmelser. Som følge heraf vedtog Bolivia sin nye lovgivning om skydevåben, som medtager størstedelen af UNODC's anbefalinger. Projektet indeholdt også kapacitetsopbyggende aktiviteter, herunder uddannelsesworkshops for strafferetlige fagfolk fra fem projektlande om efterforskning og retsforfølgning af handel med skydevåben samt tværgående emner vedrørende menneskerettighedsgarantier. På baggrund af myndighedernes behov i Benin blev der leveret mærkningsapparatur i tæt samordning med UNODA's regionale kontor. Desuden fortsatte engagement med civilsamfundsorganisationer både ved at inddrage dem i lovgivningsmæssige bistandsaktiviteter og ved at holde særlige uddannelsesmoduler for NGO'er. UNODC fortsatte også indsamlingen af data om beslaglagte skydevåben og deres dele, komponenter og ammunition hertil med henblik på at gennemføre en undersøgelse om handel med skydevåben, der blev indledt i slutningen af 2013. Undersøgelsens formål er at forbedre forståelsen af problemet med våbenhandel, afsløre mulige ruter i den ulovlige handel med skydevåben og identificere nye tendenser inden for ulovlig våbenhandel samt fastlægge de indbyrdes forbindelser og den tværnationale karakter ved dette fænomen. Projektet har fået bevilget en omkostningsfri forlængelse og løber indtil marts 2015.

Inden for rammerne af stabilitets- og fredsinstrumentets langsigtede komponent fortsatte EU også med at yde finansiel bistand til Interpol med henblik på udvikling og oprettelse af en database til sporing af forsvundne, stjålne, ulovligt handlede og smuglede skydevåben (»iARMS«) via Interpols I-24/7-system; formålet er at lette informationsudvekslingen og efterforskningssamarbejdet mellem retshåndhævende myndigheder regionalt og tværregionalt. Siden januar 2013 har projektet kørt i sin anden fase, hvilket markerer systemets globale indførelse efter den vellykkede udvikling og prøvekørsel i projektets første fase (2011-2012). Formålet med den toårige anden fase (2013-2014) er at øge systemets funktionalitet og gøre iARMS tilgængeligt for alle Interpols 190 medlemmer. Projektet omfatter også beslægtet kapacitetsopbygning, uddannelse og politiefterretningstjenester vedrørende bekæmpelse af skydevåbenrelateret kriminalitet. De første seks måneder af 2014 er antallet af lande, der har forpligtet sig til at anvende iARMS, steget fra 107 til 124, mens der for så vidt angår anvendelighed er konstateret en betydelig forøgelse i årets andet kvartal, navnlig med hensyn til sporing af anmodninger. Der er fortsat udfordringer i forbindelse med stigningen af datainput, da iARMS for øjeblikket indeholder over 300 000 registreringer. For at løse dette problem har Interpol øget antallet af outreachaktiviteter, såsom deltagelse i BMS5 om FN's handlingsprogram vedrørende håndvåben og lette våben, kombineret med målrettede workshops. Med henblik herpå blev der mellem januar og juni 2014 afsluttet seks iARMS-uddannelseskurser, fem af dem med regional rækkevidde, som rettede sig mod 46 lande, hovedsageligt i Afrika og Europa. En tredje fase er under forberedelse og starter i 2015 med henblik på at konsolidere resultaterne af de første to faser, fremme den globale brug af iARMS og udnytte synergierne med beslægtede systemer i EU og andre steder.

I første halvdel af 2014 påbegyndte Kommissionen gennemførelsen af tankerne i den meddelelse med titlen »Skydevåben og den indre sikkerhed i EU: Beskyttelse af borgerne og standsning af ulovlig handel« (5), som den vedtog den 21. oktober 2013. Som et første skridt iværksatte Kommissionen processen med at udarbejde en relevant skydevåbenpakke 2015, eventuelt med lovgivningsforslag, for det første om deaktivering af skydevåben og mærkningsprocedurer og for det andet om indbyrdes tilnærmelse af strafferetlige sanktioner for ulovlig handel med skydevåben. To forberedende undersøgelser med henblik på revisionen af EU's lovgivning er afsluttet og vil blive offentliggjort i september 2014. Ekspertgruppen vedrørende foranstaltninger til bekæmpelse af ulovlig handel med skydevåben for at beskytte Unionens indre sikkerhed mødtes to gange for at fremsætte vigtige forslag angående politikprioriteterne for og det generelle indhold af de to forberedende undersøgelser.

EU's handlingsplan vedrørende skydevåben for perioden 2014-2017, som blev vedtaget i december 2013 af Rådet, er ved at blive gennemført. Det Forenede Kongerige leder den første fælles operation om ekspreskontrol af forsendelser. Europol arbejder på et specifikt initiativ til fremme af en mere indgående analyse af denne type kriminalitet, herunder indsamling af relevante data. Det Europæiske Politiakademi har iværksat et første uddannelsesprogram vedrørende skydevåben.

Blandt de planlagte aktiviteter for andet halvår af 2014 vil Kommissionen den 23. oktober 2014 være vært for et blandet udvalg af eksperter i skydevåben fra EU og Vestbalkan, der vil tage sigte på at drøfte en operationel handlingsplan mellem EU og Vestbalkan om bekæmpelse af ulovlig handel med skydevåben. Den 24. oktober 2014 vil Kommissionen være vært for et højniveaupanel om »Strategien om skydevåben: Et år senere«, hvor fagfolk og politiske beslutningstagere vil gøre status over de forskellige initiativer, der er iværksat som led i meddelelsen fra 2013 om skydevåben, og give politiske og praktiske retningslinjer for gennemførelsen heraf.

d) Eksportkontrol

Gennemførelsen af Rådets afgørelse 2012/711/FUSP (6) om støtte til Unionens aktiviteter til fremme blandt tredjelande af kontrollen med våbeneksport og principperne og kriterierne i fælles holdning 2008/944/FUSP fortsatte i første halvår af 2014. Outreachaktiviteterne vedrørende våbeneksportkontrol, der gennemføres af den tyske økonomi- og eksportkontrolstyrelse (BAFA), fortsatte med tilrettelæggelsen af et regionalt seminar for de sydøsteuropæiske lande i Tirana, Albanien, i maj 2014. Derudover fandt der to lovgennemgangsworkshops sted i Montenegro (marts 2014) og Georgien (maj 2014) for at bistå disse lande med gennemgangen af deres forslag til eksportkontrollovgivning. Som en opfølgende foranstaltning i forbindelse med lovgennemgangen i Georgien fandt der en personaleudveksling sted i maj 2014. Endvidere blev der tilrettelagt tre studiebesøg i rapporteringsperioden, hvor to henvendte sig til embedsmænd fra de østlige partnerskabslande (med Den Tjekkiske Republik som vært i januar 2014 og Bulgarien i april 2014), og ét blev tilbudt embedsmænd fra de sydlige nabolande (med Frankrig som vært i april 2014). Endelig blev der ved et arrangement i Bruxelles i marts 2014 foretaget en midtvejsevaluering af de outreachaktiviteter, der udføres i henhold til Rådets afgørelse 2012/711/FUSP (samt EU's outreachprogram om eksportkontrol med varer med dobbelt anvendelse).

II.2. SALW som led i politiske dialoger med tredjelande og regionale organisationer samt SALW-klausuler

SALW var på dagsordenen for en række af EU's regelmæssige politiske dialoger med tredjelande og i samarbejdet med regionale organisationer. I rapporteringsperioden har EU's ledende rådgiver og særlige udsending for ikkespredning og nedrustning afholdt politiske dialogmøder om ikkespredning og nedrustning med Rusland, USA, Japan og Argentina. Han iværksatte dialoger om ikkespredning og nedrustning med Indien (den 16. maj i New Delhi) og Pakistan (den 16. juni i Islamabad). Han afholdt også en række andre bilaterale konsultationer med forskellige aktører, herunder i tilknytning til vigtige arrangementer som f.eks. Gruppen af G8-Direktører for Ikkespredning i Skt. Petersborg (Japan), den forberedende komité vedrørende ikkespredningstraktaten 2014 i New York (USA, Japan, Kina, Egypten, Norge, Schweiz, Den Arabiske Liga og UNODA) samt med Indonesien (maj 2014 i Jakarta).

I overensstemmelse med Rådets konklusioner om medtagelse af et SALW-element i aftaler mellem EU og tredjelande, der blev vedtaget i december 2008, fandt der yderligere forhandlinger sted om medtagelse af SALW-elementer i de relevante aftaler, især med Brunei, Japan, Kasakhstan og Malaysia. Forhandlingerne hjælper bl.a. effektivt med til at skabe opmærksomhed om EU's SALW-politik, etablere et forum for øget gensidig forståelse af de relevante holdninger, identificere mulige fremtidige samarbejdsområder og tilskynde partnerlandene til at gøre konkrete fremskridt med hensyn til effektiv gennemførelse af de relevante internationale instrumenter om kontrol med SALW.

II.3. Specifik EU-projektbistand til tredjelande og regionale organisationer

a) Det vestlige Balkan

I. Rådet vedtog den 9. december 2013 afgørelse 2013/730/FUSP (7) til støtte for SEESAC's (Clearinginstitutionen for kontrol med håndvåben og lette våben i Sydøst- og Østeuropa) nedrustnings- og våbenkontrolaktiviteter i Sydøsteuropa med udgangspunkt i SEESAC's arbejde i 2010-2012 inden for rammerne af Rådets afgørelse 2010/179/FUSP (8). Rådets afgørelse skal støtte aktiviteter i Albanien, Bosnien-Hercegovina (BiH), Den Tidligere Jugoslaviske Republik Makedonien, Kosovo (9), Republikken Moldova, Montenegro og Serbien. Den vil bl.a. hjælpe med til at øge lagersikkerheden yderligere, destruere SALW og ammunition hertil, forbedre mærkningen og sporingen af SALW, fremme et tættere regionalt samarbejde om SALW-spørgsmål og støtte indsamlingen af ulovlige SALW, som ejes af befolkningen i de sydøsteuropæiske lande. Fuldstændig gennemførelse af Rådets afgørelse blev indledt i januar 2014. For at øge sikkerheden i forbindelse med lagre indledte SEESAC forberedende aktiviteter i BiH, Kosovo (10), Republikken Moldova, Montenegro og Den Tidligere Jugoslaviske Republik Makedonien i første halvdel af 2014. Indenrigsministeriet i Kosovos (11) genopbygning af SALW og ammunitionsoplagring er i gang, og kontraktproceduren blev afsluttet, mens forbedringer af sikkerhedsinfrastrukturen er påbegyndt på Montenegros forsvarsministeriums ammunitionslager i Brezovik. Desuden lettede SEESAC konsultationer om kurser og metoder, der er nødvendige for at udforme en regional uddannelse i lagerforvaltning. Med hensyn til bortskaffelse af SALW og ammunition hertil koordinerede SEESAC destruktion af over 1 200 SALW i BiH den 30. juni 2014. Desuden lettede SEESAC en regionsdækkende koordineret destruktionsindsats i det vestlige Balkan i anledning af den internationale dag for ødelæggelse af våben den 9. juli, hvilket resulterede i bortskaffelse af over 5 000 stk. SALW i hele regionen. For at forbedre mærkningen og sporingen af SALW holder SEESAC samråd med sine berørte partnere i Albanien, BiH, Kosovo (12), Serbien og Den Tidligere Jugoslaviske Republik Makedonien for at attestere de tekniske specifikationer for det nødvendige udstyr i de respektive institutioner. Rådets afgørelse gav også SEESAC mandat til at lette oprettelsen af et regionalt netværk for eksperter i skydevåben (SEEFEN). Indbydelser med en ledsagende forklarende note blev sendt til lederne af politidirektorater, toldmyndigheder i finansministerierne og statsadvokaturerne i alle projektets støttemodtagere i maj 2014, og det første SEEFEN-møde afholdes den 23.-24. september i Durrës, Albanien. Informationsudveksling mellem SEEFEN-medlemmerne vil blive lettet af en onlineplatform til vidensdeling, som SEESAC er i færd med at udarbejde. Tilsvarende fremmer SEESAC regionalt samarbejde og informationsudveksling gennem en øget kapacitet i nationale SALW-kommissioner, to formelle møder, der er blevet afholdt i 2014 — et i Beograd, Serbien, og et andet i Jahorina, BiH.

II. Gennemførelsen af et opfølgningsprojekt under kriseresponskomponenten i instrumentet til fremme af stabilitet og fred med fokus på sikkerheds- og udviklingsperspektiverne for enkeltpersoner og lokalsamfund, der er berørt af utilsigtede eksplosioner på ammunitionsoplagringsfaciliteter i Bosnien-Hercegovina, fortsatte. Det anslås, at BiH har lagre med over 24 000 ton militærammunition, hvoraf 17 000 ton er kemisk ustabile og udgør en høj risiko for ukontrolleret eksplosion, der muligvis kan føre til tab af menneskeliv og også vil kunne få negative virkninger for regionen som sådan. BiH's forsvarsministerium har ikke tilstrækkelige kapaciteter og finansielle ressourcer til at sikre, at der findes passende standarder på lagerfaciliteterne, og er derfor afhængigt af EU-støtte og international støtte for at hjælpe med at fremskynde rydning og destruktion af ueksploderet ammunition og eksplosive krigsefterladenskaber samt at sikre bedre sikkerhed på våbenlagrene. De katastrofale oversvømmelser, der ramte BiH i maj 2014, medførte en betydelig civil og humanitær krise med over 70 % af oversvømmelsesramte områder, som mistænkes for at indeholde miner og over 2 000 jordskred forårsaget af oversvømmelser, der transporterede ikke tidligere sporede miner ud i flodvandet og langs flodbredder og derved skabte en klar sikkerhedsrisiko for civilbefolkningen. BiH's minerydningsudvalg overlod 4 mio. m2 formodede mineområder til forsvarsministeriet til rydning. Af dette område er omkring 300 000 m2 nu oversvømmet, og førstnævnte er dårligt udstyret til effektivt at reagere på et radikalt ændret miljø for så vidt angår minesikkerhed. Truslen om truende jordskred omkring TROM-destruktionsfaciliteten for militærammunition i Doboj kan føre til ukontrolleret eksplosion af ca. 400 ton eksplosive krigsefterladenskaber og ueksploderet ammunition, der opbevares deri, medmindre der hurtigst muligt iværksættes et oprydningsarbejde. Planlægningen af destruktionen af militær ammunition på TROM-destruktionsfaciliteten i Doboj blev dog ikke berørt af oversvømmelserne. For at fremskynde oprydningen efter oversvømmelserne og forberede mere langsigtet genopretning foreslog Kommissionen en 20 % stigning i finansieringen — 767 000 EUR — i forhold til det oprindelige budget på 3,9 mio. EUR, som blev godkendt af UNDP efter konsultationer med BiH's forsvarsministerium. Projektet vil også blive forlænget med yderligere 12 måneder. Nye aktiviteter, der vil blive iværksat som en del af forlængelsen, omfatter: øget kapacitet til forsvarsministeriets 611 mineryddere til at tage sig af hastende minesporing efter oversvømmelserne og oprydningsoperationer i berørte områder; særlig uddannelse i mineaktion i nød- og krisesituationer: levering af særlige detektorer til dybere opsporing, minerydningsmaskiner til vanskeligt tilgængelige områder, supplerende personalebeskyttelse, felttelte, medicinske køretøjer og mærkningsudstyr og hastende oprydningsarbejde i nærheden af TROM i Doboj for at modvirke risikoen for jordskred på grund af oversvømmelser på ammunitionsbortskaffelsesanlægget.

b) OSCE-regionen

Gennemførelsen af Rådets afgørelse 2012/662/FUSP (13) om støtte til aktiviteter med henblik på at mindske risikoen for ulovlig handel med og voldsom ophobning af SALW i regionen dækket af Organisationen for Sikkerhed og Samarbejde i Europa (OSCE) fortsatte i perioden 1. januar-30. juni 2014. Hvad angår opgraderingerne af sikkerheden på lagerdepoter af konventionelle våben og ammunition i Hviderusland og Kirgisistan blev der gjort yderligere fremskridt med gennemførelsesfasen på stedet med henblik på udvikling af bæredygtige og effektive sikkerhedssystemer og infrastrukturer på udvalgte SALW-oplagringssteder. I Hviderusland er alle arbejderne på det store oplagringsarsenal i udkanten af Gomiel og i nærheden af statsgrænsen med Ukraine næsten afsluttet. En officiel åbningsceremoni for det renoverede anlæg er planlagt i det tidlige efterår 2014.

I Kirgisistan blev udformningen af de nye oplagringsfaciliteter og oplagringsfaciliteter, der skulle moderniseres, for SALW og konventionel ammunition i Buzhum (Batkenprovinsen), Koi-Tash (Chuiprovinsen) og Gulcha (Oshprovinsen) afsluttet. På grund af behovet for at udføre yderligere topografisk og geologisk forskning i en region med høj seismisk aktivitet blev de forventede tidsfrister for udbud af udformnings- og byggearbejder forlænget. Opførelsen af et nyt lager forventes at begynde i oktober 2015.

Efter et internationalt udbud om indkøb af specialiseret udstyr til destruktion af SALW blev specielle hydrauliske sakse indkøbt og leveret til Kirgisistan. Installation af udstyr, personalets uddannelse og destruktion af overskydende SALW vil ske, efter at arbejdet med opførelse/istandsættelse af oplagringsfaciliteterne er afsluttet.

Efter de interesserede forsvarsministeriers indledende testning af pilotudgaven af den særlige software til elektronisk registrering af SALW og ammunition anmodede BiH og Montenegro om en forlængelse af testningen, og Kirgisistan, Republikken Moldova og Tadsjikistan indgav nationale tekniske krav for tilpasning af softwaren til deres specifikke behov. Albanien, Serbien og Kasakhstan orienterede om deres beslutning om at anvende deres egne nationale registreringssystemer. Endelig er høringerne med andre deltagende OSCE-stater, der muligvis er interesseret i at undersøge softwaren, herunder senest Ukraine, fortsat.

c) Afrika

I. Gennemførelsen af Rådets afgørelse 2012/121/FUSP (14) om støtte til aktiviteter til fremme af EU-Kina-Afrika-dialogen og samarbejdet om kontrol med konventionelle våben hjalp i første halvdel af 2014 fortsat med til at skabe øget opmærksomhed og indgående dialog mellem civilsamfund, industri og regeringsrepræsentanter fra Kina, EU og afrikanske stater for så vidt angår bekæmpelse af ulovlig handel med og voldsom ophobning af SALW i Østafrika og for så vidt angår ATT-processen. Den 18. marts var Saferworld, China Arms Control and Disarmament Association (CACDA) og Africa Peace Forum medarrangører af et seminar i Beijing om »Støtte til fred og sikkerhed i Afrika: En samordnet indsats for at bekæmpe ulovlige håndskydevåben og ammunition« med over 60 deltagere. Mødet blev holdt under ledelse af den fælles afrikansk-EU-kinesiske ekspertgruppe. Det lykkedes den at skabe øget dialog og politisk samordning blandt de afrikanske diplomater og diplomater fra EU-medlemsstaterne, direktøren for det regionale center vedrørende spredning af håndvåben og lette våben i De Store Søers Område og Afrikas Horn (RECSA) og kinesiske myndigheder om de praktiske tiltag, der er nødvendige for at håndtere ulovlige SALW og ammunition hertil i Østafrika. I tilknytning til seminaret mødtes en delegation af højtstående afrikanske tjenestemænd og eksperter inden for våbenkontrol med det kinesiske udenrigsministeriums afdeling for afrikanske anliggender samt med Tanzanias ambassadør i Beijing. Besøget resulterede blandt andet i oprettelsen af »Gruppen af ambassadører fra RECSA-medlemsstaterne i Beijing«. Det forventes, at dette initiativ vil sætte SALW-relaterede spørgsmål i det østlige Afrika højere op på dagsordenen for kinesiske embedsmænd. Den 6. maj afholdt Saferworld, Africa Peace Forum og CACDA et regionalt seminar i Nairobi om »Styrkelse af kapaciteter og samarbejde for at tackle ulovlige SALW og ammunition hertil i Østafrika«. I mødet deltog over 50 kinesiske, afrikanske og europæiske diplomater, embedsmænd, akademikere og eksperter. På mødet lykkedes det at sætte et skarpere fokus på praktiske initiativer for at støtte og hjælpe til med gennemførelsen af Nairobiprotokollen for forebyggelse af, kontrol med og reduktion af SALW i Østafrika. I tilknytning til konferencen afholdt en delegation af kinesiske embedsmænd og eksperter konsultationer med centrale kenyanske interessenter og RECSA's sekretariat. Andre møder i den fælles afrikansk-EU-kinesiske ekspertgruppe i rapporteringsperioden omfattede et møde med kinesiske medlemmer af den fælles afrikansk-EU-kinesiske ekspertgruppe i januar i Beijing for at drøfte igangværende og planlagte aktiviteter og fremtidig finansiering vedrørende den fælles afrikansk-EU-kinesiske ekspertgruppe, et medlem af den fælles afrikansk-EU-kinesiske ekspertgruppes besøg i Beijing i februar i Beijing, bilateralt møde med EU-delegationen i januar og februar i Kina, et studiebesøg i Kenya for medlemmer af den fælles afrikansk-EU-kinesiske ekspertgruppe og rådgivere i maj og møder mellem afrikanske medlemmer af den fælles afrikansk-EU-kinesiske ekspertgruppe og Beijingbaserede afrikanske ambassader i maj. Desuden blev der afholdt introduktionskurser for Kenyas nationale kontaktpunkt for SALW (i april) og for Ugandas nationale kontaktpunkt for SALW (i april-juni). Desuden gennemførte Conflict Armament Research efter anmodning fra ekspertgruppen fra den 17.-26. januar en omfattende revision af fysisk sikkerhed og lagerforvaltning (PSSM) vedrørende tre våben- og ammunitionsoplagringsfaciliteter i Mogadishu, Somalia. Konklusionerne i rapporten er beregnet til at bistå Somalias forbundsregering i at opnå international støtte til opførelse eller rehabilitering af PSSM-infrastruktur. Endelig blev der offentliggjort to videnskabelige rapporter, den ene om »Kina og våbenhandelstraktaten — fremtidsudsigter og udfordringer« og en anden med fokus på udbredelse af SALW i Afrika og med en vurdering af effektiviteten af de aktuelle SALW-interventioner. Begge rapporter fremsendes til over 500 aktører fra civilsamfundet, embedsmænd, politiske beslutningstagere og politikere i Kina, EU og Afrika.

II. Med midler fra den langsigtede komponent i instrumentet, der bidrager til stabilitet og fred (IcSP), fortsatte EU gennemførelsen af et projekt til støtte for bekæmpelsen af ulovlig ophobning af og handel med skydevåben og ammunition hertil i Afrika gennem det regionale center for håndvåben og lette våben spredning i De Store Søers Område og Afrikas Horn (RECSA), der er beliggende i Nairobi. Dette projekt bidrager til gennemførelsen af den fælles Afrika-EU-strategis freds- og sikkerhedskomponent. Efter projektets første fase, der blev afsluttet i juni 2013, og som bl.a. støttede de institutionelle strukturer og lovgivningsmæssige kapaciteter i flere lande i Østafrika, gik det ind i sin anden fase i juli 2013 med det formål at øge afrikanske landes kapaciteter til effektivt at gennemføre og koordinere deres indsats mod spredning af og ulovlig handel med SALW. I første halvdel af 2014 støttede projektet fortsat aktiviteter til fremme af oprettelse af et kontinentalt afrikansk koordineringsorgan af politichefer (Afripol), og der blev udført en række aktiviteter for at forbedre RECSA's institutionelle strukturer for at øge dets effektivitet. Desuden koordinerede RECSA med relevante regionale organisationer med henblik på at støtte den fælles taskforces initiativ om Manofloden for at planlægge og gennemføre en fælles operation i de lande, der grænser op til floden, mens det også bidrog ved at yde teknisk bistand og sikkerhedsudstyr for at styrke den fælles taskforce for Tanganyikakorridoren. Efter overdragelsen af syv elektroniske mærkningsmaskiner ved udgangen af sidste år til Liberia, Mali, Guinea og Sydsudan blev der gennemført opfølgende uddannelse for de relevante nationale myndigheder. Med hensyn til lagersikkerhed støttede projektet myndighederne i Rwanda i at foretage en vurdering og eventuel bygning af et våbenlager, efterfulgt af en uddannelsesworkshop. Der blev gjort en betydelig indsats for bevidstgørelse, herunder gennem et sideløbende RECSA-arrangement på BMS5 vedrørende FN's handlingsprogram.

III. Den 24. juni 2013 vedtog Rådet afgørelse 2013/320/FUSP (15) med henblik på at yde op til 5 mio. EUR i EU-støtte for at bistå de libyske myndigheder i deres opgave med at sikre deres omfattende lagre af konventionelle våben og ammunition. EU tilbyder denne støtte for at hjælpe de ansvarlige libyske myndigheder til at sætte en stopper for yderligere ukontrolleret spredning af konventionelle våben og ammunition hertil, der fortsat giver næring til usikkerhed i Libyen, dets nabolande og den omkringliggende region. Udformningen af projektet anerkender den komplekse politiske situation og de deraf følgende udfordringer i Libyen samt nødvendigheden af at sikre nationalt ejerskab og styrke lokale partneres handlekraft. Projektets planlagte varighed er fem år. Den bistand, der ydes inden for rammerne af Rådets afgørelse, er en del af EU's samlede strategi til støtte for overgangsprocessen mod demokrati, varig fred og sikkerhed i Libyen. Rådets afgørelse supplerer indsatsen fra EU's grænsebistandsmission i Libyen for at udvikle Libyens kapacitet til at forbedre sikkerheden ved landets land-, sø- og luftgrænser på kort sigt og udforme en bredere integreret grænseforvaltningsstrategi på længere sigt. Den gennemføres af GIZ, det tyske agentur for internationalt samarbejde. I rapporteringsperioden blev der givet et introduktionskursus om ammunitionsforvaltning til libyske embedsmænd i forsvarsministeriets våben- og ammunitionsafdeling. Deltagerne blev undervist i grundlæggende ammunitionsforvaltning, herunder gennemførelse af de internationale tekniske retningslinjer for ammunition (IATG). Desuden blev der bygget et udendørs område, der skal anvendes til praktisk træning i ammunitionsoplagring, på forsvarsministeriets område i Tripoli, og flere indendørs uddannelsesfaciliteter er ved at blive moderniseret. GIZ bidrager også til udviklingen af en uddannelsesramme vedrørende fysisk sikkerhed og lagerforvaltning i samordning med FN's støttemission i Libyen (UNSMIL) og andre partnere. Med henblik på at støtte de libyske myndigheder i rehabilitering og sikkerhedsforvaltning af ammunitionsoplagringsområder er GIZ ved at forberede en kontrakt med den danske minerydningsgruppe og en lokal civilsamfundsorganisation (3F) for at destruere 21 sprænghoveder og rydde 600 000 m2 jord i og omkring et tidligere ammunitionslagringssted i Souq El Ahad, mens en anden kontrakt er under forberedelse med Sterling International Group om rydning af området omkring et ammunitionslagerområde i Al Wathiyah. Endelig blev der undertegnet en kontrakt med Folkekirkens Nødhjælp om indkøb og distribution af våbenlåse og våbenskabe i Misrata til støtte for SALW-forvaltningsaktiviteter finansieret under EU's instrument, der bidrager til stabilitet og fred (se nedenfor). Fordelingen af 4 800 aftrækkerlåse startede i april 2014 og blev afsluttet i maj 2014 med afholdelsen af 13 arrangementer organiseret af Folkekirkens Nødhjælp i samarbejde med frivillige fra den libyske Røde Halvmåne. 500 våbenkasser blev uddelt i maj 2014 ved 6 distributionsarrangementer. Hen imod udgangen af rapporteringsperioden blev fremme af flere projekter, der gennemføres i medfør af denne rådsafgørelse, forsinket, især på grund af den forværrede sikkerhedssituation i landet.

IV. Via et projekt, der gennemføres af Folkekirkens Nødhjælp og Dansk Flygtningehjælp i fællesskab og finansieres af kriseresponskomponenten i instrumentet, der bidrager til stabilitet og fred (IcSP), er civilbefolkningen i Libyen endvidere siden september 2012 blevet undervist i risikoen ved SALW. Formålet med projektet er at hjælpe med til at reducere antallet af ulykker i forbindelse med SALW og sørge for, at de ikke ligger frit tilgængelige. Folkekirkens Nødhjælp anbefaler også sammen med lokale myndigheder politikker for sikker forvaltning af SALW for at hjælpe med til at forhindre væbnet vold. Hidtidige aktiviteter omfatter psykosocial støtte på 28 skoler i Misrataområdet, minerydning (af 96 800 m2) i Tripoliområdet og tilrettelæggelse af 11 uddannelseskurser for indenrigsministeriet og forsvarsministeriet. I det sydlige Sabhaområde blev der undertegnet en aftale om at uddanne ammunitionsryddere, og 2 452 mennesker fra migrantsamfund, brandvæsen og skoler blev undervist i minerisiko. For at støtte minerådgivningsgruppens rydningsaktiviteter blev der indkøbt en pansret gravemaskine til ammunitionsrydning som en del af denne pakke. Der blev rekrutteret en erfaren operatør, og nationalt personel blev undervist i at betjene maskinen. Minerådgivningsgruppen bidrog til at fjerne 27 × 250 kg bomber og 12 × 500 kg bomber, 57 missiler og mere end 2 000 projektiler og morterer i Zintanområdet. Minerådgivningsgruppen skal gennemføre endnu et projekt, der startede i januar 2014; det skal hjælpe med til yderligere at reducere den humanitære trussel, som eksplosive krigsefterladenskaber udgør, øge brugen af sikker praksis og sørge for, at samfund, der er berørt af sådanne krigsefterladenskaber og SALW, optræder sikkert. Mere specifikt fokuserer projektet på i) undervisning i risici forbundet med den tiltagende sikre praksis og adfærd i lokalsamfund, der berøres af tilstedeværelsen af eksplosive krigsefterladenskaber og håndvåben og lette våben, og ii) forbedring af den nationale kapacitet til at imødegå de trusler, som efterladt ammunition og ueksploderet ammunition udgør. Aktiviteterne fokuserer på områderne Zintan og Hun/Waddan, hvor projektet vil ansætte og uddanne hold vedrørende eksplosive krigsefterladenskaber og også fjerne og destruere identificeret efterladt og ueksploderet ammunition. Endelig begyndte der i marts 2014 en foranstaltning til at opbygge de libyske myndigheders kriseberedskabskapacitet. Denne aktivitet, der gennemføres af den Genèvebaserede »Small Arms Survey«, sigter mod at bidrage til at udvikle de libyske myndigheders kapacitet til at sørge for indre sikkerhed og offentlig sikkerhed. Dens specifikke mål er i) at opbygge national kapacitet til at kortlægge, vurdere og analysere statslige myndigheders indsats i sikkerhedssektoren og ii) at yde støtte til udvikling af strategier og operative planer med henblik på at forbedre befolkningens sikkerhed, og den skal eventuelt også omfatte sikkerhedsrisici i forbindelse med SALW. Gennemførelsen vil fokusere på to pilotområder, der fastlægges i samarbejde med de libyske myndigheder. Der er indledt et samarbejde med det libyske indenrigsministerium, og en indledende workshop forventes i den nærmeste fremtid.

V. Som en del af sit mandat til at yde rådgivning og uddannelse for at støtte de nigerske myndigheders bestræbelser på at styrke deres kapacitet til bekæmpelse af terrorisme og organiseret kriminalitet har den civile FSFP-mission EUCAP Sahel Niger den 30. juni - 4. juli 2014 holdt et uddannelseskursus om våben- og ammunitionsforvaltning for nigerske tjenestemænd.

VI. EU er i færd med at udarbejde en mulig rådsafgørelse til støtte for aktiviteter vedrørende fysisk sikkerhed og lagerforvaltning med henblik på at mindske risikoen for ulovlig handel med SALW og ammunition hertil i Sahelregionen.

d) Mellemamerika

EU fortsatte gennemførelsen af et projekt, der støtter det mellemamerikanske program for kontrol med håndvåben og lette våben (CASAC). Gennem den langsigtede komponent i instrumentet, der bidrager til stabilitet og fred, gik projektet, som tidligere blev gennemført af UNDP, ind i sin anden støttefase i september 2012 med sikkerhedskommissionen for Det Mellemamerikanske Integrationssystem (SICA) som gennemførelsespartner. EU-projektets bidrag til CASAC-initiativet tager sigte på at etablere grundlaget for en regional struktur og en langsigtet strategi til bekæmpelse af ulovlig våbenhandel i Mellemamerika, både på nationalt og regionalt niveau. Projektet gennemføres i Mellemamerika og nabolandene med særlig fokus på de otte SICA-medlemsstater (Belize, Costa Rica, El Salvador, Guatemala, Honduras, Nicaragua, Panama og Den Dominikanske Republik). SICA har indledt processen med at udvikle strategiske planer hos de nationale tværfaglige udvalg i hvert enkelt land, der vil støtte opbygningen af en flerårig fælles dagsorden for overvågning, rapportering og undersøgelsesprogrammer om skydevåben og forebyggelse af vold med skydevåben. Desuden fokuserede projektet via sin ekspertgruppe, der er integreret i efterretnings- og våbenenheder i de otte SICA-medlemsstater, i første halvdel af året på forberedelsen af den tredje regionale operation, der skal udføres senere i 2014, med det formål at konfiskere våben, sprængstoffer og ammunition. Dette vil følge to vellykkede regionale operationer i 2012 og 2013, der ifølge SICA førte til anholdelse af 6 113 personer og konfiskation af 8 863 våben, 21 540 stykker ammunition og 444 sprængstoffer. I samarbejde med forummet af formænd for parlamenterne i Mellemamerika og Vestindien (FOPREL) førte resultatet af et første regionalt møde med direktørerne for private sikkerhedsfirmaer og parlamentsmedlemmer i 2014 til et udkast til en regional lovramme, der har til formål at ajourføre og harmonisere lovgivningen for private sikkerhedsfirmaer i de otte støttemodtagende lande. Desuden er der foretaget vurderinger for flere af SICA's medlemsstater for at identificere behovene for udstyr til at styrke anvendelsen af platforme vedrørende sporing af skydevåben.

(1) http://www.un-arm.org/BMS5/documents/BMS5-WP-EU-20140425.pdf

(2) http://eur-lex.europa.eu/legal-content/DA/TXT/?uri=OJ:JOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:DA:PDF

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:DA:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:da:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:DA:PDF

(7) EUT L 332 af 11.12.2013, s. 19.

(8) EUT L 80 af 26.3.2010, s. 48.

(9) Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 (1999) og ICJ's udtalelse om Kosovos uafhængighedserklæring.

(10) Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 (1999) og ICJ's udtalelse om Kosovos uafhængighedserklæring.

(11) Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 (1999) og ICJ's udtalelse om Kosovos uafhængighedserklæring.

(12) Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 (1999) og ICJ's udtalelse om Kosovos uafhængighedserklæring.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:DA:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:DA:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:DA:PDF